ሬዚዳንት ትራምፕ የመጀመሪያ የውጭ ሀገር ጉብኝታቸውን በሳዑዲ ጀምረዋል
 የአሜሪካው ፕሬዚዳንት ዶናልድ ትራምፕ ሀገሪቱን በመምራት ከጀመሩ ወዲህ የመጀመሪያቸውን የውጭ ሀገር ይፋዊ ጉብኝት ለማድረግ ዛሬ ሳዑዲ አረቢያ ገብተዋል።ፕሬዚዳንት ትራምፕ ንጉስ ካሊድ አውሮፕላን ማረፊያ ሲደርሱ በንጉስ ሳልማን እና ሌሎች ከፍተኛ ባለስልጣናት አቀባበል ተደርጎላቸዋል።ትራምፕ ለስምንት ቀናት በሚዘልቀው ጉብኝታቸው ሳዑዲ አረቢያን ጨምሮ እስራኤል፣ የፍልስጤም ግዛቶች፣ ቤልጂየም፣ ቫቲካን እና የጣሊያኗን ሲሲሊ ይጎበኛሉ።ፕሬዚዳንት ትራምፕ በእስልምና፣ ክርስትና እና የአይሁድ እምነት ተከታዮች መዲናዎች ጉብኝት ለማድረግ ነው 14 ስአታት ከፈጀ የአውሮፕላን ጉዞ በኋላ ሪያድ የገቡት።ትራምፕ ሪያድ ከመግባታቸው ከስአታት በፊት የሳዑዲ የአየር ሀይል ከሪያድ ደቡባዊ ክፍል ከየመን በሀውቲ አማፂያን የተተኮሰ ሮኬት ማክሸፋቸውን አስታውቀዋል።የሳዑዲ የጦር አውሮፕላኖች ከየመን መዲና ሰንአ አቅራቢያ በሚገኙ ኢላማዎች ሰፊ የአየር ላይ ድብደባ መፈፀማቸው ተሰምቷል።የባህረ ሰላጤው ሀገራት መሪዎች ፕሬዚዳንት ዶናልድ ትራምፕ ከባራክ ኦባማ በተሻለ በኢራን ላይ ጠበቅ ላይ እርምጃ እንደሚወስዱ ተስፋ አድርገዋል።ፕሬዚዳንቱ ከባህረ ሰላጤው ሀገራት መሪዎች ጋር በሚያደርጉት ውይይትም አሜሪካ ከሀገራቱ ጋር አክራሪነት እና ሽብርተኝነትን ለመከላከል በትብብር የምትሰራበትን ሁኔታ ያመቻቻሉ ተብሎ ይጠበቃል።ትራምፕ በነገው እለት ከ20 በላይ ለሚሆኑ መሪዎች በሚያደርጉት ንግግርም ዋነኛው ርዕሰ ጉዳይ አክራሪነት ይሆናል ተብሏል።ፕሬዚዳንቱ የአሜሪካ የፌዴራል የምርመራ ቢሮ (ኤፍ ቢ አይ) ዳይሬክተሩን ጀምስ ኮሚ ካሰናበቱ ወዲህ በሀገር ውስጥ ተቃውሞው በርትቶባቸዋል-(ኤፍ.ቢ.ሲ)።